**เรื่องโดย** ฐิติพร โยทาพันธ์ Team Content www.thaihealth.or.th

**ข้อมูลจาก** งานรณรงค์ “จับตา 10 วันอันตราย หายนะผีพนัน”

**ดูบอลโลก สนุกได้ ไม่พนัน**

 “เดิมพันบอลออนไลน์ แทงบอลสด เดิมพันได้สูงสุดถึง 12 คู่ คืนค่าคอม 0.5% ทุกยอดบิล สมัครครั้งแรก 100 บาท !!! คลิกเลย”

 “แทงขั้น 100 รับสูงสูด 1 แสนบาท”

 ประโยคดึงดูดสุดจะห้ามใจจากเว็บไซต์พนันออนไลน์ หรือข้อความที่เชิญชวนให้คลิกเข้าไปดูพร้อมกับรูปโชว์ยอดเงินในบัญชีที่ต้องยอมรับว่า ตัวเลขยอดเงินที่ปรากฏอยู่บนหน้าจอนั้น มีผลต่อจิตใจไม่น้อยเลยทีเดียว หากหลวมตัวไปเล่นพนันบอลออนไลน์เมื่อไหร่ แรก ๆ อาจจะได้ผลตอบแทนที่ดี ดูงดูดให้เล่นต่อ แต่ในท้ายที่สุดก็ไม่เคยมีใครได้ดีเพราะการพนัน

 เกมพนันทายผลกีฬา เป็นอีกรูปแบบหนึ่งที่เกิดขึ้นในสังคมไทยมา สืบค้นจากงานวิจัยหลายแห่ง พบตรงกันว่า การพนันฟุตบอลนิยมเล่นในการแข่งขันฟุตบอลโลก ที่ประเทศอิตาลี ปี 2533 จากนั้นขยายวงกว้างไปเกือบทุกกลุ่มสาขาอาชีพ ทุกเพศ ทุกวัย โดยเฉพาะในกลุ่มวัยรุ่นและกลุ่มคนทั่วไป บางแห่ง แสดงให้เห็นมูลค่าของวงเงินที่หมุนเวียนอยู่ในธุรกิจการพนันฟุตบอล ซึ่งมีมูลค่าไม่ต่ำกว่า 123,000 ล้านบาท ในปี 2536-2538

 ที่น่าตกใจในส่วนของจำนวนผู้เล่นพนันฟุตบอล เพิ่มจากแสนกว่าคนในปี 2539 เป็นเกือบ 2 ล้านคน ในปี 2544–2545 และหากจำแนกตามอายุ พบว่าใน 2 ล้านคน เกือบร้อยละ 50 มีอายุระหว่าง 15-22 ปี ซึ่งก็คือกลุ่มนักเรียน นิสิต นักศึกษา นั่นเอง

 สอดคล้องกับผลการสำรวจของมหาวิทยาลัยธุรกิจบัณฑิตย์ ในปี 2553 ช่วงเทศกาลการแข่งขันฟุตบอลโลก ที่ชี้ว่า นักเรียน/นักศึกษา และพนักงานบริษัทเอกชน เป็นสองกลุ่มลูกค้าหลักของตลาดการพนันฟุตบอล

 ในช่วงของการแข่งขันช่วงฟุตบอลโลก 2022 เหล่าแฟนพันธุ์แท้ฟุตบอลทั่วโลกต่างรวมตัวกันเชียร์สุดใจกับทีมที่ชื่นชอบ และแน่นอนว่าเมื่อมีการแข่งขันฟุตรายการใหญ่ระดับโลกแบบนี้ ย่อมมาคู่กับพนันบอลออนไลน์อย่างหลีกเลี่ยงไม่ได้ ถือเป็นโอกาสที่จะได้รวมตัวดื่มกิน เล่นพนันและลุ้นโชคทายผล กลุ่มที่น่าเป็นห่วงอย่างยิ่ง คือ กลุ่มเด็กและเยาวชน

 จากผลสำรวจของมูลนิธิรณรงค์หยุดพนัน ได้ทำการสำรวจกลุ่มอาชีวศึกษา 10 แห่ง ใน 5 จังหวัด ช่วง 1 เดือนก่อนฟุตบอลโลกจะเปิดสนาม พบว่า 60 % สนใจและคอยติดตามการแข่งขันฟุตบอลโลกในครั้งที่ผ่านมา

 การพนัน ถือเป็นกิจกรรมที่ส่งผลกระทบทางสังคมในวงกว้าง มูลค่าความเสียหายบางครั้งไม่อาจประเมินค่าได้

 แม้ว่า ช่วงก่อนการแข่งขันฟุตบอลโลก 2022 สำนักงานกองทุนสนับสนุนการสร้างเสริมสุขภาพ (สสส.) และภาคีเครือข่าย สานพลังความร่วมมือกับมูลนิธิรณรงค์หยุดพนันและภาคีเครือข่ายจัดกิจกรรมรณรงค์เชิงสร้างสรรค์ “จับตา 10 วันอันตราย หายนะผีพนัน” ที่มาพร้อมขบวนแฟนตาซีผีพนันในชุดที่มีชื่อว่า “แง้ม 6 โลงศพผีพนัน…ถ้าไม่เห็น ไม่หลั่งน้ำตา ไม่หยุดพนัน” ก็ตาม ล้วนเป็นเรื่องดี

 ไม่ว่าจะเป็น โลงที่ 1 งานย่ำแย่ โลงที่ 2 แพ้จนเพลีย โลงที่ 3 เสียหมดตัว โลงที่ 4 กลัวโดนอุ้ม โลงที่ 5 กลุ้มโดนคุก และโลงที่ 6 เห็นทุกข์เพื่อน ซึ่งแต่ละโลงศพ นั้น เป็นตัวแทนผลกระทบที่ได้จากการเล่นพนัน นับว่าการแสดงที่มีความคิดสร้างสรรค์ เป็นเครื่องเตือนใจได้ดีของสังคม

 เชื่อว่าหากใครได้เห็นแล้ว เป็นต้องฉุกคิด ถึงภาพความเสียหายจากการเล่นพนันไม่ว่าจะเกิดขึ้นในลักษณะการเล่นประเภทใดก็ตาม และแน่นอนว่าการจัดกิจกรรมรณรงค์ในครั้งนี้ของ สสส. ไม่เพียงแสดงถึงความห่วงใยเท่านั้น แต่ต้องการรณรงค์ให้ทุกคนได้ตระหนักถึงผลกระทบของการเล่นพนันที่มีต่อตนเอง ครอบครัว และสังคม อีกด้วย

 **น.ส.รุ่งอรุณ ลิ้มฬหะภัณ รักษาการผู้อำนวยการสำนักสนับสนุนการควบคุมปัจจัยเสี่ยงทางสังคม สสส.** พูดถึงการจัดกิจกรรมรณรงค์ในครั้งนี้ว่า “…สสส.และภาคีเครือข่ายฯ ห่วงใยทุกครั้ง ที่มีเทศกาลแข่งขันฟุตบอลขนาดใหญ่ โดยเฉพาะเรื่องพฤติกรรมเสี่ยง ทั้งการดื่มเครื่องดื่มแอลกอฮอล์และการเล่นพนัน ซึ่งกลุ่มเด็กและเยาวชนเป็นกลุ่มที่ค่อนข้างน่าเป็นห่วงที่สุด เราพบเห็นเยาวชนที่ยังอายุน้อย อนาคตไกล ต้องมาจบเพราะการพนัน ซึ่ง สสส. เองไม่อยากเห็นเยาวชนต้องตกเป็นเหยื่อของการพนันแม้แต่รายเดียว…” น.ส.รุ่งอรุณ กล่าว

 **สสส. สานพลังร่วมกับมูลนิธิรณรงค์หยุดพนัน เนื่องจากเห็นความสำคัญของปัญหานี้และต้องการปกป้องเยาวชนจากการพนัน สสส. ร่วมกับตํารวจไซเบอร์ ปิดเว็บพนันออนไลน์ สื่อสาร สร้างความเข้าใจให้เยาวชนรู้ถึงพิษภัยของการพนันเป็นสิ่งไม่ดี ไม่ควรเข้ามาเล่น เชิญชวนทุกคนชมและเชียร์กีฬาฟุตบอล ไม่ว่าในโอกาสหรือในมหกรรมการแข่งขันใด ด้วยความรักกีฬาอย่างสร้างสรรค์ ไม่เล่นพนัน เพื่อการมีสุขภาวะที่ดี**